   لنڊن (ويب ڊيسڪ) قومي ٽيم جي فاسٽ بار شاهين شاهه آفريدي افغانستان خلاف بهترين ڪارڪردگي جو ڪريڊٽ بالنگ ڪوچ اظهر محمود کي ڏئي ڇڏيو. قومي ٽيم جي نوجوان پيسر جو چوڻ هو ته نيٽ ۾ بالنگ ڪوچ اظهر محمود سان گڏجي ڀرپور محنت ڪئي، جنهن جو نتيجو مون کي سٺي ڪارڪردگي جي صورت ۾ مليو، خدا جو شڪر آهي جو مون کي اهڙي وقت ۾ وڪيٽون ملي رهيون آهن، جنهن وقت  ٽيم کي به ضرورت آهي، اهو ٽيم سان گڏ منهنجي ڪيريئر لاءِ به سٺو آهي. هن چيو ته ميچن دوران سڀئي رانديگر هڪ ٻئي کي ڀرپور سپورٽ ڪندا آهن، منهنجي بالنگ دوران به ساٿي رانديگرن طرفان ڀرپور حوصلا افزائي جو سلسلو جاري رهندو آهي، مان پنهنجي لائن ۽ لينٿ کي وڌيڪ بهتر بڻائڻ چاهيان ٿو، ڪوشش ڪندس ته ايندڙ ميچ ۾ به بهترين ڪارڪردگي سان ٽيم جي ڪاميابي ۾ اهم ڪردار ادا ڪريان.